open-index/open-wikipedia-markdown huggingface dataset:
Cultur Afanasevo

La **cultur Afanasevo** (rusce: Афанасьевская культура) es la cultur arceolojial la plu temprana conoseda de Sibir sude, en la basin Minusinsk e la Montes Altai en la eda eneolitica, sirca 3300 a 2500 aec. Lo es nomida per un monte prosima, Gora Afanasieva (rusce: Гора Афанасьева).

La afanasevos ia es posible desendeda de popla ci ia migra sirca 3700 a 3300 aec tra la stepe eurasian de la cultur Repin de la rejion don-volga (es posible con membros de la cultur Iamna visina. Per sua loca jeografial e dati, siensistes ia lia la afanasevanos a la lingua prototocarian.

Tombas con persones multiple no ia es noncomun per esta cultur. Semeteros afanasevo ia inclui ambos enteras individua e peti coletiva, con la mor tipal flexeda sur sua dorso en un escava. La escavas a es ordinada en ensircas retangulo o a veses sirculo marcada par mures de petra. Lo es suposada ce la enteras ia representa tombas familial con cuatro o sinco ensircas composante la grupo sosial loca.

La economia afanasevo ia inclui boves, oveas, e capras. Resta de cavalos, o savaje o domada, ia es ance trovada. La popla afanasevo ia deveni la produores de comedas prima en la area. Utiles ia es fabricada de petra (axas, puntos de flexas), oso (oncas per pexa, puntos), e corno. Entre la pesos de corno es ojetos cual ia es identifiada como pesos de jeno posible per cavalos. Representas artal de veculos con rotas trovada en la area ia es atribuida a la cultur Afanasevo. Ornas de cupre, arjento, e oro ia es ance trovada.

Per sua multe marcas atribuida a la indoeuropeanes temprana, como usa de metal, cavalos, e veculos con rotas, e relatas cultural con la cultures de curgan, on suposa ce la afanasevos ia parla indoeuropean. Jenetical, afanasevos no es distinguable de la popla iamna. Restas de omes ia es determinada como membros de la aplogrupo R1b, la plu comun aplogrupo de la iamnas e popla de Europa ueste moderna.
Cultur de vasos petenida

La **cultur de vasos petenida** ia es un cultur de Europa norde-este cual ia esiste de sirca 4200 a 2000 aec. La popla ia segue ancora la stilo de vive de la xasores-coliores de la periodo mesolitica, con sinias de alga cultiva temprana.

La restas de la cultur es distribuida en la area de Noria norde, la Rio Kalix en Sveria, la Golfo Botnia de Suomi, e la Rio Vistula en Polsca, e lo estende a la este asta la Montes Ural e ultra a la stepe prosima a la cadena de Montes Altai, do lo ia conflue con un continua de cultures con stilos de seramica simil. Partes de la rejion ia es asorbada par la cultur de vasos cordida plu tarde.

La cultur de vasos petenida es un de la poca esetas a la regula ce seramica e cultiva coesiste en Europa. En Asia sude-ueste, cultiva ia apare ante seramica, e cuando cultiva ia sperde a Europa, la fabrica de vasos ia veni ance. Ma, en Asia, do la seramica la plu vea ia es trovada, seramica ia es fabricada un tempo grande ante cultiva. Lo pare ce la cultur de vasos petenida mostra influes de Sibir e an Xina. Seramica con desinias simil es trovada tra Eurasia norde, incluinte Corea e Xina norde-este.

La seramicas de esta cultur es composada de vasos grande cual es rondida o puntida a su, con un capasia de 40 a 60 litres. La formas ia resta noncambiada, ma la decoras ia varia.

La vilas ia es locada a costas de mar o a lado de lagos, e la economia ia es fundida sur xasa, pexa, e la colie de plantas. En Suomi, lo ia es un cultur de mar cual ia deveni plu e plu spesialida en la xasa de focas. La abita tipal ia es probable un tipi de sirca 30 m2 en cual sirca 15 persones pote vive. Casas retangulo fabricada de lenio ia deveni popular en Suomi de sirca 4000 aec. Enteras ia es escavada a la vilas e la mor ia es covreda con ocer roja. La eda de esta cultur mostra un usa estendeda de ojetos fabricada de petra de foco e ambar como ofres a la mor.

Utils de petra cambia poca tra tempo. Los ia es fabricada de materiales local como ardosia e cuarzo. Trovadas sujeste ce los ia ave un rede de intercambia estendosa: la ardosia roja ia orijina en Scandinavia norde, asbesto de Lago Saimaa, ardosia verde de Lago Onega, ambar de la costas sude de la Mar Baltica, e petra focosa de la area de Valdai en Rusia norde-ueste.

La cultur inclui arte en la forma de figuras peti de arjila ardeda e testas de animales fabricada de petra. La testas ia es de alces e ursos e ia es derivada de la arte de la mesolitica. Lo ia ave ance multe depintas sur roca.

Jeneral, eruditas sujeste ce la sperde de la popla de la cultur de vasos petenida ia es corelatada a la sperde de la linguas uralica. Plu resente, algas sujeste ce esta popla ia pote ance parla linguas nonconoseda, car alga toponimes e idronimes indica linguas nonuralica e nonindoeuropean. Lo es posible ce la cultur ia es composada de parlores de multe linguas con sola un de los protouralica.
Triangulo

Un **triangulo** es un poligon con tre lados reta e tre angulos.

## Galeria


File:Viervlak-frame.jpg|Un tetraedro
Sirculo

Un **circulo** es un forma ronda.

## Area

La area de la sirculo es:

:A=\pi r^2\,

## Egali

La egali de la sirculo es:

:\left(x-a\right)^2+\left(y-b\right)^2=r^2

## Galeria

Earth Western Hemisphere.jpg
Russia-Coin-1-1998-a.png
1009Clock.jpg
The Street railway journal (1905) (14758542831).jpg
Whitesands

La lingua **whitesands** es un lingua austronesian. Lo es la lingua de 7 500 persones.

## Fonologia

## Referes
Ernesto Giménez Caballero

**Ernesto Giménez Caballero** (2 agosto 1899 - 14 maio 1988), ance conoseda como Gecé, ia es un scrivor, dirijor de filmas, diplomata e abrivia de faxisme en Espania. Sua obra ia es clasida como parte de la promove surealiste, en cuando Stanley G. Payne ia descrive el como la Gabriele d'Annunzio espaniol.
Presenta de Jesus en la Templo

La **Presenta de Jesus en la Templo** es un episodio temprana en la vive de Jesus, descrivente sua presenta en la templo Templo de Jerusalem (rituo ofisial en iudisme). Lo es descriveda en la Evanjelio de Luca.

Maria e Josef ia porta a Jesus a la Templo do ia es Simeon, conoseda par sua justia. Cuando el ia vide los, el ia prende Jesus en sua brasos  e ia bondise a Dio disente la *Nunc dimittis*.

La Biblia nara la momento tal:
Asturleones

**Asturleones** es un lingua romanica conoseda con multe nomes como asturian, leones o mirandes. Lo forma parte de la ramo ibero-romanica, e ia developa de latina demotica en la Rena de Leon. La grupo es divideda en tre varias lingual (ueste, sentral e este) cual forma la rejion asturleones vertical de Asturias, tra Leon a norde e Portugal e Estremadura. La formas *montañes* a este e estremaduran a sude ave elementos de traversa con la espaniol.
Cultur Hamangia

La **cultur hamangia** es un cultur de la neolitica tarde de la area de Dobruja (en Romania e Balgaria) entre la Rio Danubio e la Mar Negra e Muntenia en la sude. Lo es nomida per la loca de Baia-Hamangia, descovreda en 1952 longo Lago Golovita.

La cultur hamangia ia comensa sirca 5250 o 5200 aec e ia dura asta sirca 4550 o 4500 aec. Lo ia es asorbada par la cultur boian  cual ia estende se en la dirije de Gumelnitsa. Sua lias cultural con Anatolia sujeste ce lo ia es la resulta de un colonia de popla de Anatolia, no como la cultures visina, cual es desendeda de coloni neolitica plu temprana.

Vasos pintida con motifes jeometrial complicada fundida sur spirales es tipal de la cultur. Los ia es decorada con puntos, linias paralel, e zigzagas, cual fa ce la seramicas de la cultur hamangia multe orijinal.

La cultur hamangia ia atrae e atrae ancora la atende de multe istoristes de arte per sua figuras de arjila multe sofisticada. La figuras es tipal multe stilida e mostra femes nuda con senos e gluteos esajerada ma fases asenta. Du figures, conoseda como "la pensor" e "la fem sentante" es considerada obras mestral de arte neolitica.


File:Human-sized clay head found at Varna necropolis.png|Testa de grandia natural
File:Bucharest - The Thinker & The Sitting Woman of Cernavoda - no bg.png|Figures mas e fema
File:Bucharest - The Sitting Woman of Cernavoda - no bg.png|thumb|La fem sentante
File:Bucharest - The Thinker of Cernavoda - no bg.png|thumb|La pensor
File:2006 0814 Hamangia Histria Museum 20060300.jpg|Vasos
File:Female figurines, clay, ivory, bone, 4900-4600 BC, AM Varna, Varm51.jpg|Figures


Vilas es composada de casas retangulo con un o du sales, construida de vim e arjila, a veses con fundas de petra. Los ia es normal ordinada en un grilia retangulo e pote formi colinas peti. Colonias es locada longo la costa, a la costa de lagos, a la terazas basa e media longo rios, e a veses en cavas.

Enteras es colieda en semeteros, con la corpo acrupida o estendeda. Benes en tombas inclui petra de foco, ornas de concas, e utiles de oso, ma tende es sin vasos en hamangia prima.

Alga locas es spesial importante: La vila a la Lago Durankulak ia comensa sur un isola peti, sirca 7000 aec. Un necropoli en Cernavoda es do la statuetas famosa - "la pensor" e "la fem sentante" - ia es descovreda. E la vila de Baia-Hamangia, ia es descovreda en 1953 longo Lago Golovita, prosima la Mar Negra en la provinse Romanian de Dobrogea.
Johan Ludvig Runeberg

**Johan Ludvig Runeberg** (5 Febrero 1804 – 6 Maio 1877) ia es un scrivor suomi-svensce de poesias lirica e epica. El es la poesiste nasional de Suomi e la autor de la imno nasional de Suomi.

Multe de sua poesias trata la vive de Suomi campanial. La plu bon conoseda de estas es *Bonden Paavo* (suomi: *Saarijärven Paavo*; lfn: "La cultivor Paavo"), sur un cultivor povre en la parocia Saarijärvi e sua determina, *sisu* ("coraje") e fide nonvasilante en favore divin cuando fasante la clima sever e anios de mal colies.

La Dia Runeberg (*Runebergin päivä*) es selebrada anual a 5 febrero. Un torta saborida con amandas nomida la "torte de Runeberg" es disponable en botecas de la comensa de janero asta febrero 5.

La obras major de Runeberg inclui la poesia idealiste *Älgskyttarna* ("Xasores de alce", 1832) e la epica *Kung Fjalar* ("Re Fjalar", 1844). La poesia eroin *Fänrik Ståls Sägner* (soumi: *Vänrikki Stoolin tarinat*; en lfn: "La naras de suteninte Stål"), scriveda entre 1848 e 1860, es regardada como la poesia epica la plu eselente de Suomi, estra la tradision nativa de la *[[Kalevala]]*, e conteni naras de la Gera Suomi (1808) con Rusia. La poesia prefasal, *Vårt land* (suomi: *Maamme*; lfn: "nosa pais") ia deveni la imno nasional de Suomi.

## Un esemplo de sua obras

*Flickan kom ifrån sin älsklings möte*
("La fem joven veni de sua amor"),
traduida par Harri Savolainen


La fem joven veni de sua amor,
ave manos roja. Madre dise:
”Cual ia roji tua manos, xica?”
Fia dise: ”Me ia prende rosas,
sua spinas ia pica mea manos.”

Denova el veni de sua amor,
ave labios roja. Madre dise:
”Cual ia roji tua labios, xica?”
Fia dise: ” Me ia come frambosas,
sua jus ia pinti mea labios.”

Denova el veni de sua amor,
ave jenas blanca. Madre dise:
”Cual ia blanci tua jenas, xica?”
Fia dise: ”Crea un tomba, madre!
Asconde me su un crus de lenio, 
sur cual tu siseli esta testo:

Un ves el ia ave manos roja,
los ia roji entre manos cara.
Un ves el ia ave labios roja,
los ia roji su la labios cara.
A la fin el ia ave jenas blanca,
blancida par la nonfida del’ amor.”
Cultur Sredny Stog

La **cultur de Sredny Stog** (rusce: Среднестоговская культура) es un cultur arceolojial ante la veni de la cultures de curgans de sirca la milenia 5 aec. Lo es nomida per la isoleta en la Rio Dnepr de Seredny Stih, Ucraina, do lo ia es prima locada. La viletas de la cultur ia es locada a ambos lados de la Dnepr, en un area de stepe e foresta. La loca la plu sinifiante es Dereivka, cual es sirca 2000 m2 en area. Lo pare ce la cultur ia ave contata con la cultur Cucuteni-Trypillia, un cultur de cultivores a la ueste, e ia es contempora con la cultur Hvalinsc.

En sua tre semeteros la plu grande, Alexandria (39 persones), Igren (17), e Dereivca (14), on ave evidentes de entera en enteras plata (pd cavetas a la nivel de la tera). Esta es paralel a la tradision de la cultur Cucuteni-Trypillia, e contrasta con la cultur Iamna, plu tarde, cual ia entera en tumulas, seguente la ipotesa de la curganes. En la cultur de Sredny Stog, la mor ia reposa a sua dorso con la gamas flexeda. La usa de ocer en entera ia es comun, como un la cultures de la curganes.

La dui tarde de la cultur ia usa vasos cordida, cual ia orijina, posible, asi, e axas de gera de la tipo asosiada con la cultures indoeuropean a la ueste. Lo ave notable la evidentes la plu temprana de doma de cavalos, suportada par trovas de partes ladal de morsos.

La teoria de curganes vide esta cultur como la antesedente e *[[urheimat]]* (pais orijinal) de la cultures de la indoeuropeanes. La cultur ia fini sirca 3500 aec, cuando la cultur Iamna ia estende a ueste e ia recambia la cultur de Sredny Stog e ia veni en contata direta con la cultur cucuteni-trypillian en Ucraina ueste.
Grandia (matematica)

**Grandia**, en matematica, es la mesura per cada de la ojetos de un colie mesurable, formida par ojetos matematical.
Cultur Starčevo

La **cultur Starčevo**, ance nomida Starčevo–Körös–Criş, es un cultur arceolojial de Europa sude-ueste, datinte a la periodo neolitica entre sirca 6200 a 4500 aec. Lo es nomida per la vileta de Starčevo a la riva norde de la Rio Danubio en Vojvodina, fasante Beograd. La nomes Körös–Criş es de cultures simil, nomida per la Rio Körös o Criş en Magiar e Romania. Otra cultures paralel e simil inclui la cultur Karanovo en Balgaria e la cultur pre-Sesklo en Elas. La cultur Starčevo ia covre un area grande cual ia inclui la plu de Serbia presente, con partes de Bosnia e Hersegovina, Balgaria, Corvatsca, Magiar, Macedonia Norde, e Romania.

Lo es la sosia cultivante e stable la plu vea en la area, an si xasa e colie ia furni alora un parte sinifiante de la dieta de la abitantes. La seramica es tipal ru, ma vasos plu refinada, con ranures e pinta, ia emerje plu tarde. Un tipo de spatula de oso, posible per copi farina, es un fabricada distinguinte.

Restas umana de la cultur en cuatro samples ia ave tre aplogrupos de la cromosoma Y (H2, G2a2a1, e G2a2b2b1a), e cuatro grupos de aplogrupos de la mitocondria (T1a, N1a1a1, K1a4, e W5). Tota de cual ia es comun en la cultivores de Europa neolitica.

On ave du opinas diferente sur la orijin etnical e linguistical de la popla de la cultur Starčevo. Seguente un opina, la cultures neolitica de la Balcanes ia es non-indoeuropean, e la popla indoeuropean ia coloni esta area ante la periodo eneolitica. Seguente un otra opina, la cultures ia es ja indoeuropean, arivada plu temprana de Anatolia, cual alga rexercores vide como la orijin de la indoeuropeanes. Esta teorias es nomida la ipotese de curganes e la ipotesa anatolian. Un plu teoria sujeste ce la Balcanes es la loca orijinal de la indoeuropeanes.
Persegue relijial en la Impero Roman

En cuando la Republica Roman, e pos la Impero Roman, ia estende, lo ia inclui poplas de cultures e relijios diferente. La adora de un numero sempre cresente de divines ia es tolerada e asetada. La governa, e la romanes en jeneral, ia tende es tolerante a plu relijios e cultos. Alga relijios ia es proibida par causas political plu ca par zelo dogmosa, e otra rituos cual ia inclui sacrifias umana ia es proibida.

En la eda cristian, cuando cristianisme ia deveni la eglesa statal de la Impero Roman, la Eglesa ia crede ce lo ia es la debe de la imperor usa potia nonrelijiosa per enforsa unia relijial. Algun en la eglesa ci no ia segue catolicisme ia es videda como un menasa per la puria de la sola crede vera e los ia vide como un direto defende esta en tota modos. Esta ia gida a persegue de paganes par la autorias cristian e la popla pos sua institui como relijio statal.
Cultur Sesclo

La vileta **Sesclo** en Elas ia dona sua nom a la cultur neolitica la plu vea en Europa, cual ia abita Tesalia e partes de Macedonia Norde. La vila neolitica ia es descovred en la sentenio de 1800 e es la escavas prima fada par la arceolojist elinica, Christos Tsountas. La fratas la plu vea rexercada a Sesclo indica ce la sivilia ia developa tan temprana como sirca 7510 a 6190 aec, conoseda como protosesclo (o presesclo). Los mosta un cultiva avansada e un usa multe temprana de seramica cual es a min egal a los de Asia sude-ueste. Datos otenable indica ance ce la doma de boves ia aveni a Argisa tan temprana como sirca 6300 aec, en la neolitica ante seramica.

La stratos sin seramica a Sesclo conteni ance fratas de oso de boves domada. La aveni simil la plu temprana en Asia sude-ueste ia es a Çatalhöyük (en Turcia de oji, pronunsiada prosima como txatalhoiuc) cual es datida como sirca 5750 aec (ma pote es ance presente plu basa, sirca 6100 aec).

La vila neolitica ia covre un area de sirca 20 ectares en sua periodo la plu alta, a sirca 5000 aec, e es composada de sirca 500 a 800 casas con un cuantia de popla tan grande como 5000 persones.

La poplas de Sesclo ia construi sua viletas sur la lados de colinas prosima a vales fertil, do los ia cultiva trigo e orzo. Los ia manteni manadas de oveas e capras, an ce los ave ance boves, porcos, e canes.

Sua casa ia es peti, con un o du salas, construida de lenio o bricas de fango en la periodo temprana. Tecnicas plu tarde ia deveni plu omojen e tota casas ia es construida de adobe con fundas de petra. La casa prima con du niveles ia es trovada e un urbanisme clar intendeda ia esiste. La stratos basa de protosesclo no ave seramica, ma la popla sesclo pronto developada seramica con glasa multe refinada cual ia es decorada con simboles jeometrial en roja o brun. Tipos nova de seramica ia es ance adotada en la periodo de sesclo plu tarde.
Cultur Dimini

La vileta **Dimini** en Elas ia dona sua nom a un cultur neolitica. Lo es bon conoseda per sua vasos con decoras pintada. La seramicas marca la neolitica en Tesalia este, an si lo ia es intercambiada e imitada estra la rejion e ia es identifiada tan distante como Cakran en Albania.

Arceolojistes I. Lyritzis e R. Galloway ia compara seramica de ambos Dimini e Sesclo usante un metodo termoluminante per dati los. Los ia descovre ce la abitantes de la vila en Dimini ia apare sirca 4800 aec, cuatro sentenios ante la cade de la sivilia de Sesclo sirca 4400 aec. Los conclui ce la du poplas ia coesiste per un periodo, cual sujeste ce la popla de Dimini no ia es la causa de la cade de la sivilia de Sesclo, como crededa ante sua rexerca.


Thessalia in Greece.svg|Tesalia en Elas
Clay Neolithic vase from Dimini at the National Archaeological Museum of Athens on 28 September 2018.jpg|Vaso globin, 5300-4800 aec
Terracotta base and lower body of a vessel MET DP21228.jpg|Parte basa de un vaso de teracota 3800-3300 aec
Terracotta rim fragment with latticework design MET DP21226.jpg|Frata de la borda de un vaso de teracota, 3800-3300 aec
Terracotta rim of a bowl MET DP21233.jpg|Borda de un vaso de teracota, 3800-3300 BC
Mitocondrio

La **mitocondrio** es un organeta coereda par du membranos, trovada en la plu de organismes eucariotal. Alga selulas en alga organismes multiselulal pote no ave los (per esemplo, selulas roja de sangue matur en mamales). Alga organismes uniselulal, como microsporidias, parabasalias, e diplomonades, ia redui o cambia sua mitocondrios a otra strutures. Sola un eucariota, monosercomonoides, no ave cualce mitocondrios. La parola mitocondrio es derivada de la elinica *μίτος* ("filo"), e *χονδρίον* ("graneta" o "granin"). Mitocondrios jenera la pllu de un selulas furnis de adenosin trifosfato (ATP), usada como un fonte de enerjia cimical. 

Mitocondrios es tipal entre 0.75 e 3.0 μm de diametre, ma varia multe en grandia e strutur. Si no tinjeda, lo no es vidable. Estra la furni de enerjia, los es envolveda en siniali, difere entre selulas, mori de selulas, e manteni controla de la siclos e crese de selulas. Mitocondrios es implicada en alga maladias de umanas, como maladias mitocondrial, malfunsiona o fali de la cor, e autisme.

La cuantia de mitocondrios en un selula pote varia par organisme, texeda, e tipo de selula. Per esemplo, la selulas roja de sangue no ave mitocondrios, an ce selulas de la figato pote ave plu ca 2000. La organeta es composada de compartes cual ave funsiones spesialida. Esta compartes inclui la membrana esterna, la spasio entre membranas, e la membrana interna, la crestas, e la matris.

An si la plu de la ADN de un selula es contenida en la nucleo, la mitocondrios ave sua jenom autonom cual es multe simil a la jenomes de baterias. La protenas mitocondrial (cual transcrive de la ADN de la mitocondrio) varia dependente de la texeda e la spesie. En umanas, 615 tipos de protena ia es identifiada de la mitocondrios cardial. En ratas, 940 protenas ia es reportada. La proteom mitocondrial es suposada como regulada dinamical.

## Vide ance
* Aplogrupos mitocondrial
Damrak

La **Damrak** es un strada e canal parte plenida en la sentro de Amsterdam, corente entre *[[Amsterdam Centraal]]* (la stasion de trenes la plu grande en Nederland)  en la norde e la *[[Dam]]* (la plaza con la palas real) en la sude. Lo es un strada major a do popla ci ariva a la stasion de trenes pote entra la sentro de Amsterdam. Lo es ance un de la du vias de la trames de *[[GVB]]* (la compania de transporte de Amsterdam) de la stasion a la sentro, con linias 4, 9, 16, e 25 vadente de lo.

La strada es locada sur un *rak* (un parte reta) de la rio Amstel prosima a un *dam* (parario), de cual sua nom es derivada. En la sentenio 19, un sesion de lo ia es plenida. Car la asioneria presedente (la *[[Beurs van Berlage]]*) e alga otra construidas relatada a ativias finansial ia es construida ala en la sentenio 20, la terma "Damrak" ia deveni un sinonim per la Asioneria de Amsterdam, como *[[Wall Street]]* es sinonim con la Asioneria de New York e NASDAQ. La Beurs van Berlage mesma es aora un salon de conserta e salon de esibi. Oji, la area es conoseda per sua restorantes, bares, e botecas per turistes. Sua canales es ance un area ativa per la barcos de canal ance.
Dam

La **Dam** es un plaza en Amsterdam, la site capital de Nederland, e un de la plu bon conoseda e importante locas en la site e la nasion.

A la fini ueste de la plaza es la Palas Real (Amsterdam), un constuida neoclasica cual ia servi como la salon de site de 1655 a sua converti a un casa per la familia real en 1808. A lado de lo es la *[[Nieuwe Kerk]]* ("eglesa nova"), de la sentenio 15. Ance sur la plaza es la Otel Grande Krasnapolsky e un boteca de departes *[[De Bijenkorf]]* ("la aberia"). 

La Dam deriva sua nom de sua funsiona orijinal: un *dam* (parario) a la rio Amstel, de cual la site ia deriva ance sua nom. Construida en sirca 1270, la parario ia es la junta prima entre la vilas a la du lados de la rio. En cuando la dam ia es gradal plenida, lo ia deveni vasta sufisinte per un plaza, cual ia resta como la cor de la vila cual ia developa sirca lo. 

En 1856, un monumento nomida la *[[Eendracht]]* ("la unia") ia es presentada en la plaza ante Re Willem 3. Un colona de petra con un figur de un fema a supra cual represente la nasion. El ia reseta la nometa *Naatje*, cual es un nometa per Caterina, ma es vera un maleje de *Nasie* (nasion), un parte de la engrava su la sculta. La monumento ia es estraeda en 1914.

En 1956, un monumento nova ia es erijeda en la Dam, un pilon dedicada a la memoria de la vitimes de la Gera Mundal Du.
Cultur Karanovo

La **cultur Karanovo** es un cultur neolitica nomida per la vileta balgarsce en provinse Sliven. La loca es un colonia sur un colina de 18 casas, con sirca 100 abitantes. La vileta ia es plu o min continuante abitada de la milenio sete temprana a la milenio du temprana aec. La stratos de la escava es usada como un sistem de cronolojia per la preistoria de la Balcanes.

La cultur ia estende de la cultur Vinca a la ueste a la cultur Hamangian a la este, de la Rio Danubio a la Mar Ejeo, covrende tota de Balgaria e Tracia ueste en Elas oji.

Arceolojistes ia descovre sete stratos (Karanovo 1 - 7). Karanovo 1 a 4 es neolitica e clar seguente (1 e 2: - 6200-5500; 3 e 4 - 5500 - 4950) e composa la cultur Karanova propre. Un influe nova de la cultur Boian es vidable en Karanovo 5 (4950-4500 aec). En Karanovo 6 (4500-4000 aec) la cultur Gumelnita, estendente de la Mar Ejeo a la sude-ueste de Ucraina. Pos un pausa en cual la vileta pare es abandonada o posible destruida par invadores, la cultur de Karanovo 7 (3300 aec) ia ariva un cultur de la Eda de Bronze.
Talieta

**Talieta** es un tipo tradisional de pasta de la rejiones de Emilia-Romagna e Marche en Italia. Talietas individual es sintas plata e longa cual ave un forma simil a  fetutxine e es usual entre 6,5 e 10 mm larga. Los pote es servida con multe salsa, an la clasica es un salsa de carne.
Dia internasional de femes

**Dia internasional de femes** es selebrada a 8 marto en cada anio. Lo es un punto de foco en la promove per diretos de femes.

Pos la Partito Sosialiste de America ia organiza un dia de femes a 28 febrero 1909 en New York, la 1910 Internasional sosialiste confere de femes ia sujeste ce un dia de femes ta es selebrada cada anio. Pos cuando la femes de Rusia Soviet ia gania la vota en 1917, 8 marto ia deveni un festa nasional ala. La dia ia es alora xef selebrada par la promove sosialiste e nasiones comuniste asta 1975, cuando la Nasiones Unida ia adota lo.

Oji, la Dia internasional de femes es un festa publica en alga nasiones, ma iniorada en otras. En alga locas, lo es un dia de protesta; en otras, lo es un dia cual selebra femia. Lo deveni plu popular en Europa ueste, la SUA, e otra paises noncomuniste en anios resente.
Parlores nativa de esperanto

La **parlores nativa de esperanto** (en esperanto: *denaskuloj* o *denaskaj esperantistoj*) es persones ci ia oteni esperanto como un de sua linguas nativa. En 1996 on ia ave 350 familias con parlores nativa de esperanto. En 2004, la estimas ia es de s 1000 familias parlante esperanto, con cisa 2000 enfantes. En tota la casos conoseda, la enfantes es bilingual o multilingual, elevada en ambos esperanto e la lingua local o la lingua nativa de sua jenitores. En casi tota la casos, lo ia es la padre ci ia usa esperanto con la enfante. En la majoria de tal familias, la jenitores ia ave la mesma lingua nativa, an si en multe la parentes ia ave linguas nativa diferente e sola esperanto en comun.
Revolui Neolitica

La **Revolui Neolitica** ia es un cambia a un grado grande de multe cultures en la periodo neolitica de un modo de vive de xasa e colie a cultiva e abituas stable, cual ia permete un cuantia de abitores sempre plu grande. Esta comunias nonomada ia permete ce umanas oserva e esperimenta con plantas per aprende como los crese e developa.

Datis arceolojial indica ce la doma de tipos variante de plantas e animales ia aveni en locas separada en la mundo, comensante en la eda jeolojial de la Olosene sirca 12 500 ante aora. Lo ia es la prima revolui en cultiva cual ia es sertable istorial.

## Bibliografia
* Bailey, Douglass. (2001). *Balkan Prehistory: Exclusions, Incorporation and Identity.* Routledge Publishers. .
* Bailey, Douglass. (2005). *Prehistoric Figurines: Representation and Corporeality in the Neolithic.* Routledge Publishers. .
* Balter, Michael (2005). *The Goddess and the Bull: Catalhoyuk, An Archaeological Journey to the Dawn of Civilization.* New York: Free Press. .
* Bellwood, Peter. (2004). *First Farmers: The Origins of Agricultural Societies.* Blackwell Publishers.
Astrahan

**Astrahan** es un site en Rusia locada en la parte sude-ueste de la pais e la capital de la oblast homonim.
Cultur Abaxevo

La **cultur Abaxevo** es un cultur arceolojial de la Eda de Bronze temprana (sirca 2500 a 1900 aec), trovada en la vales de la Rio Volga e la Rio Cama, a norde de la curva de Samara, e a este a la Montes Ural. Lo ia reseta sua nom de la vileta de Abaxevo en Chuvaxia. Lo ia es probable un cultur de la popla uralica, ma lo pote ia conteni alga popla indo-european.

La descovres inclui curganes e restas de viletas. La Abaxevo ia es la cultur de la foresta rusce la plu este cual ia desende de la cultur de vasos cordida. La cultur Abaxevo ia ave un rol importante en la orijina de la cultur Sintaxta. Ma la cultur no es un parte de la cultur Andronovo e jenetical parteni a la sirculo de cultures de Europa sentral cual usa vasos cordida de la tipo representada par la cultur Fatianovo-Balanovo.

La economia ia es de cultiva miscada. Boves, oveas, e capras, e ance otra animales domada ia es mantenida. Cavalos ia es usada, indicada par la partes ladal de morsos tipal de la cultures visina de la stepes. La popla de Sintaxta ia deriva sua eleva de bestias de la Abaxevo, an ce la rol de porcos es multe diminuida.
Cultur Sintaxta

La **cultur Sintaxta** (acc Sintaxta-Petrovca o Sintaxta-Arcaim) es un cultur arceolojial de la Eda de Bronze de la stepe eurasian norde a la bordas de Europa este e Asia sentral, de la periodo de 2100 a 1800 aec. La cultur es nomida per la loca arceolojial Sintaxta, en la Oblast Txeliabinsc, Rusia.

La cultur Sintaxta es comun videda como la orijina de la linguas indo-iranian. La carones la plu temprana ia es trovada en enteras sintaxta, e la cultur es regardada como un loca probable per la orijina de la tecnolojia, cual ia estende tra la Eurasia e ia ave un rol importante en gera antica. Vilas sintaxta ia es ance notable per la intensia de la mina de cupre e la metalurjia de bronze cual aveni ala, noncomun per un cultur de la stepes.
Rio Cama

La Cama (rusce: река́ Ка́ма; tatar: Чулман; udmurt: Кам) es un rio 1805 km en longia en Rusia. Lo es la afluente sinistra la plu longa de la Rio Volga e la plu grande en discarga. A sua conflue, la Cama es an plu grande ce la Volga.

Lo comensa en la Republica Udmurt, prosima Culiga, fluente norde-ueste per 200 km, verjente norde-este prosima a Loino per un otra 200 km, alora verjente sude e ueste en Crai Perm, fluente denova tra la Republica Udmurt e alora tra la Republica de Tatarstan, do lo encontra la Volga.

Ante la aveni de ferovias, portas importante ia lia la Cama con la basines de la Rio Dvina norde e la Rio Petxora. En la sentenio 19 temprana, la Canal Ecaterininsci Norde ia lia la Cama alta con la Rio Vitxegda (un afluente de la Dvina norde), ma ia es xef abandonada pos sola poca anios per usa minimal.

En preistoria, la basin de la Kama ia es un abitada xef per la popla proto-uralica. La estende de proto-uralica ia es datida a sirca 2000 aec, e sua aveni plu temprana ia es a min un o du milenia plu temprana. La area es ancora abitada par membros de la familia de linguas, incluinte la popla mari, udmurt, e comi.
Rio Don

La **Rio Don** (rusce: Дон) es un de la rio major de Rusia en eurasia, e la rio sinco en grandia en Europa. La basin de la Don es entre la basin de la Rio Dnepr a la ueste, la basin de la Rio Volga a la este, e la basin de la Rio Oca (un afluente de la Volga) a la norde.

La Don comensa en la vila de Novomoscovsc, 60 km sude-este de Tula, e flue per un distantia de sirca 1870 km a la Mar de Azov. De sua fonte, la rio flue prima sude-este a Voronej, alora sude-ueste a sua boca. La site major sur la rio es Rostov sur la Don. Sua afluente xef es la Rio Donets.
Asiria

**Asiria**, acc la **Impero Asirian**, ia es un rena e impero mesopotamian de Asia sude-ueste antica. Lo ia esiste como un stato de posible tan temprana com la sentenio 25 aec (en la forma de la site-stato de Axur) asta sua colasa entre 612 e 609 aec, estendente la periodos de la eda de bronze temprana a la eda de fero tarde. De la fini de la sentenio 7 aec (cuando la Impero Neo-Asirian ia cade) a la sentenio 7 media ec, lo ia survive como un cosa jeopolitical, per la plu parte renada par potias stranjer como la Impero Partian e la Impero Sasanan entre sentenio 2 aec e sentenio 3 ec. En la parte final de acel periodo, Mesopotamia ia deveni un sentro major de Cristianisme Surian e la loca de nase de la Eglesa de la Este.

Un rena xef parlante linguas semitica, Asiria ia es sentrida sur la Rio Tigris en Mesopotamia norde (oji, Irac norde, Suria norde-este, Turcia sude-este, e franjes norde-ueste de Iran). La asirianes ia deveni la renores de imperos multe potiosa en alga periodos. Composada de un parte grande de la "cuna de sivilia", cual incluida Sumer, la Impero Acad, e Babilonia, Asiria ia ateni la culmina de susedes tecnilojial, siensal, e cultural per sua eda. A sua culmina, la Impero Neo-Asirian de 911 a 609 aec ia estende de Cipros a Iran, e de Armenia e Azerbaijan a Arabia e Egipte.

La nom "Asiria" deriva d la nom de la site capital de Axur, cual dati de 2600 aec, orijinal un de multe statos en Mesopotamia cual ia parla la lingua de Acad. En la sentenios 25 e 24 aec, la res asirian ia es xefes pastoral. De la sentenio 24 tarde aec, la asirianes ia deveni su la controla de Sargon de Acad, ci ia uni tota la popla cual ia parla acad e sumer en la Impero Acad, cual dura de sirca 2334 a 2154 aec. Pos cuando la Impero Acad ia cade, la parte grande de Asiria cual resta ia formi un rejion jeopolitical e un provinse de otra Imperos, an ce entre la sentenio 2 media a sentenio 3 tarde, un colie de renas asirian peti ia comensa en la formas de la sites-statos de Asur, Adiabene, Osroene, Bet Nuhadra, Bet Garmai, e Hatra.

La rejion de Asiria ia cade su la controla seguente de la Impero Median de 678 a 549 aec, la Impero Acemenan de 550 a 330 aec, la Impero de Alexandro en la sentenio 4 tarde, la Impero Seleucan de 312 a 63 aec, la Impero Partian de 247 aec a 224 ec, la Impero Roman de 116 a 118 ec, e la Impero Sasanan de 224 a 651 ec. La concista par la arabis muslim de la area en la sentenio 7 media ia desolve final Asiria como un cosa singular, pos cual la restas de la popla asirian (alora cristian) ia deveni gradal un minoria etnical, linguistical, cultural, e relijial en sua abitada orijinal, survivente asta aora como la popla nativa de la rejion.
Shibam

**Shibam** (arabi شِـبَـام‎) frecuente nomida Shibam Haḍramawt (arabi شِـبَـام حَـضْـرَمَـوْت) es un site en Iaman. Con 700 000 abitores, es la seja de la Distrito de Shibam, en la governoria de Hadhramaut. Conoseda par sua construidas alta fada par brices de fango, lo es refereda como la "Chicago de la deserto" (arabi شِـيـكَاغـو ٱلـصَّـحْـرَاء‎) o "Manhattan de la Deserto" (arabi مَـانْـهَـاتَـن ٱلـصَّـحْـرَاء).
Rio Dnepr

La **Rio Dnepr** (rusce, belarusce Днепр, ucrainsce: Днiпро) es un de la rios major de Europa, comensante en la Colinas Valdai prosima a Smolensc, Rusia, e fluente tra Rusia, Belarus, e Ucraina a la Mar Negra. Lo es la rio la plu longa de Ucraina e Belarus, e es la rio cuatro de longia en Europa. La longia tota es sirca 2200 km, con un basin de 504,000 km². La rio es notada per sua pararios e stasiones idroeletrical. La Dnepr es un acuavia navigable importante per la economia de Ucraina e es liada via la Canal Dnepr-Bug a otra acuavias en Europa.

Lo ia es un area importante en preistoria, e la loca de alga cultures antica de la indoeuropeanes temprana. La rio ia es conoseda par la elinicas como la Boristenes, e ia es parte de la "Via Ambar". Arheimar, un site capital de Gotos, ia es situada sur la Dnepr, seguente la saga de Hervarar.
Ataca en Christchurch

La **Ataca en Christchurch** ia es un ataca cual ia aveni en Christchurch Zeland Nova, en du mascitas. A la min 49 persones ia es matada, e plu ca 40 persones ia es ferida.
Maiorca

**Maiorca** (espaniol e catalan: *Mallorca*) es la isola la plu grande en la Isolas Balear, cual es parte de Espania e es locada en la  Mar Mediteraneo.
Prinsipes nonscriveda de Platon

La nomida **prinsipes nonscriveda a Platon** es la teorias metafisical asiniada a el par sua studiantes e otra filosofistes antica ma no formulada clar en sua scrivedas. En rexerca resente, los es a veses conoseda como "teoria de prinsipe" de Plato (deutx *Prinzipienlehre*) car los envolve du prinsipes fundal de cual la resta de la sistem deriva. On crede ce Platon ia esposa parlada esta prinsipes a Aristotele e la otra studiantes en la Academia e los ia transmete los a jeneras seguente.
Cultur de tumulos

La **cultur de tumulos** (deutx:*Hügelgräberkultur*) ia domina Europa sentral en la eda de bronze media (sirca 1600 a 1200 aec). Lo ia es la desendente de la cultur Unetice, e inclui la area de sua asendente, plu Baiern e Wurttemberg. Lo ia es segueda par la cultur de campos de vaso (deutx: Urnfeld) de la eda de bronze tarde.

Como la nom sujeste, la cultur de tumulos es distinguida par la abitua de entera la mor su tumulos (acc curganes). La cultur ia es un sosia de gerores cual ia estende con xefias nova a este a la basin de la Carpates (asta la Rio Tisza) e norde a Polsca e la teritorios de la cultur Unetice, con colonias sperdeda sentrida en strutures fortida.
Cultur de campos de vasos

La **cultur de campos de vasos** (sirca 1300 a 750 aec) ia es un cultur de Europa sentra de la eda de bronze tarde. La nom deriva de la costum de seni la mor e pone sua senes en vasos cual ia es alora enterada en la campos. Tra multe partes de Europa, la cultur ia segue la cultur de tumulos e ia es segueda par la cultur Hallstatt. Lo es posible ce la popla de esta cultur ia parla un forma temprana de celta, posible la orijinal proto-celta.

La cuantia de vilas ia crese rapida, comparada con la cultur de tumulos presedente, an si poca ia es escavada completa. Vilas fortida, comun sur colinas o en curvas de rios, es tipal. Los es fortida par murones de petra o lenio. Escavas de vilas abrida es rara, ma los mostra ce casa grande con tre o cuatro coredores, construida sur postos de lenio e un mur de vim e arjila, es comun. casas partal sutera es trovada ance; los ia es posible usada per reserva furnis. A lagos de Deutxland sude e Suiz, multe abitadas sur palos ia es construida. Los es composada de casas simple de un sala de vim e arila, o construida de troncos.

La periodo de la cultur temprana (sirca 1300 aec) ia es un eda cuando la gerores de eruopa sentral ia es armurida pesosa, con elmos e scermos de bronze, e spadas formida como folias longa.

## Entera

La grandia de la campos ia varia. En Baiern, los ia conteni sentos de enteras, en cuando la semetero plu grande en Baden-Wurttemberg en Dautmergen ia ave sola 30 enteras. La mor ia es poneda sur piras, covreda con sua joalas personal, cual comun mostra trasas de la foco e a veses la ofres de comedas.

La osos de la seni pote es poneda en caveta simple. A veses, la cuantia de osos indica un contenador de material organica, e a otra veses, la oso ia es simple sperdeda.

Si la osos ia es poneda en vasos, estas ia es tipal covreda par un bol basa o un petra. En un tipo spesial de entera (la enteras campanin) la vasos ia es tota covreda par un vaso plu grande inversada. Sirca 12 enteras inclui vagones de cuatro rotas con partes de bronze.

## Economia

Boves, porcos, oveas, e capras ia es elevada en la periodo de campos de vasos, e ance cavalos, canes, e gansos. La boves ia es alga peti, con un altia de 1.2 m a la crus. Cavalos no es multe plu grande ca un promedia de 1.25 m.

Desforesti ia es intensa en la periodo de la campos de vasos. Probable, prados abrida ia es creada per la ves prima, a esta tempo, seguente analise de polen. 

Trigo e orzo ia es cultivada, con legumes e la fava de visia. Semes de la papavera ia es usada per olio o como un medisin. Milio e avena ia es cultivada per la ves prima en Magiar e Boemia, segal ia es cultivada ja, ma plu ueste, lo ia es videda sola como un malerba. Lino pare es de importa reduida, posible car lana ia es usada per vestes. Nozetas, pomas, peras, prunas (de la pruno spinosa), e cuercas ia es colieda. Alga enteras rica ia conteni tamis de bronze cual ia es probable usada per vin.
Cultur Hallstatt

La **cultur Hallstatt** ia es la cultur major de Europa ueste e sentral de la eda de bronze tarde de 1200 a 800 aec, en cuando lo es un parte de la cultur de campos de vasos, e de la eda de fero temprana de la sentenios 800 a 450 aec, la cultur Hallstatt plu esata. Lo es segueda par la cultur La Tene. Lo es comun asosiada con popla proto-celta e celt en la ueste, e con ilirianes en la este.

La cultur es nomida per sua loca de tipo a Hallstatt, un vileta a lado de un lago sude-este de Salzburg en Osteraic, a do on ave un mina rica per sal e alga 1300 enteras con multe fabricadas eselente.

Per la sentenio ses aec, lo ia estende per inclui teritorios vasta, con du zonas, este e ueste, covrente la plu parte de Europa ueste e sentral a sude a la Alpes, e estendente en Italia norde. Partes de Britan e Iberia ia es incluida en la estende ultima de la cultur.

La cultur ia es fundida sur cultiva, ma fabrica de metal ia es multe avansada, e par la fini de la periodo, intercambia entre la area e la cultures mediteranean ia es economial importante. Distinguis sosial ia deveni plu importante, con clases elite de xefes e gerores e posible los con otra capasias. Sosia ia es organizada sur un funda tribal. Ma sola un poca de vilas grande, como Heuneburg en Deutxland sude, ia es vera vilas e no viletas par la espetas moderne.

La vilas ia es tipal fortida, situada sur colinas, e comun incluinte la fabricerias de bronzores, arjentores, e orores. La enteras de a elite ia es tumulos con un sala, grande en alga casos, foreda con lenio e con la corpo e la benes funeral ordinada sirca la sala. On ave alga enteras cual inclui carones. Alga vagones funeral, probable usada per porta la corpo a la tumulo, es ance enterada. Seramicas, vasos e armas de bronze, e joalas de oro es ance trovada a tal enteras.

La cultur material ia es sufisinte per dona un economia stable. Comersia con la colonias elinica e la cultur de laEtruscas ia causa cambias sosial e cultural en la locas norde de la Alpes. Xefes potiosa ia emerje ci ia controla la redistribui de benes lusosa de la mundo mediteranean, cual deveni un cualia de la cultur de la Tene. Spadas de fero ia apare en periodos plu tarde, de la sentenio oto, con utiles veninte plu tarde. Orijinal, fero ia es cara e ia es usada como un material prestijosa per joalas. E la rota de la vasor apare a la fini de la periodo.


File:Alice Schumacher NHM Wien Abb Salz-Reich 2008 Seite 133 6.jpg
File:Kultwagen Strettweg.jpg
File:Magdalenenberg collier.jpg
File:Sainte-Colombe-sur-Seine Bracelets.jpg
File:Linz Schlossmuseum - Uttendorf Halsreifen.jpg
File:Hallstatt culture Kleinklein - muscle cuirasses & double ridge helmet.jpg
File:Gefässe Hohmichele.jpg
Atacas teroriste de 11 setembre 2001

La **atacas teroriste de 11 setembre 2001** (ance conoseda como **9/11**) ia es un serie de atacas teroriste coordinada par la grupo teroriste islamiste al-Qaeda contra Statos Unida en la matina de martedi 11 setembre 2001. La atacas ia mata 2 996 persones, ia feri 6 000 e ia causa min 10 biliones de dolares en danas a infrastrutur e imobila. Plu persones ia mori par maladias liada a la 9/11 menses e anios pos la ataca.
Ataca teroriste de 11 marto 2004

La **atacas teroriste de 11 marto 2004**, ance conoseda como **11M**, ia es un serie de atacas teroriste en cuatro trenes en Madrid (Espania) fada par teroristes islamiste. 193 persones ia mori e ss 2 000 ia es ferida.

La atacas ia aveni tre dias ante la vota jeneral de 2004. La du partitos xef ia acusa lunlotra de oculti informa relatada con la atentas par causas elejal.
Cultur Srubna

La **cultur Srubna** (de ucraina Зрубна́ культу́ра; acc Srubnaia, de rusce Сру́бная культу́ра) ia es un cultur de la eda de bronze tarde (sentenios 18 a 12 aec) en la parte este de la stepes Pontica-Caspian. Lo segue la cultur de catacombas tarde e la cultur Poltavca.

Lo ia es locida longo la costa norde de la Mar Negra, estendente de la Rio Dnepr a este longo la lado norde de la Caucasos a la area asta la costa norde de la Mar Caspio, ueste de la Montes Ural e ajuntante la rejion de la cultur Andronovo, sirca contempora e relatada a alga grado.

La nom deriva de la rusce сруб (srub), "strutur de troncos", de la modo en cual la enteras ia es construida. Partes de animales ia es enterada con la corpo.

La economia ia es un misca de cultiva e la eleva de bestias. Lo ia es sujesteda ce la cimerianes de istoria ia es descendente de esta cultur. La cultur ia es segueda par la scitas e sarmatianes en la milenia prima aec. 

Un studia sur la varia de ADN entre europeanes antica, publicada 10 otobre 2015, ia inclui 14 persones de la cultur Srubna. La ses mases, de sinco semeteros, ia es de laY-aplogrupo R1a1, la plu de R1a-Z93, comun a indo-iranianes moderne. La mt-aplogrupos de la 14 persones ia inclui sinco de aplogrupo H, cuatro de U5, un de cada de T1, T2, K1b, J2b, e I1a.
Neolitica en Xina

La eda **neolitica en Xina** pote es trasada a retro a sirca 10,000 aec. La evidentes la plu temprana de ris cultivada, trovada longo la Rio Yangtze, es datida par radiocarbon a 8000 anios ante aora. La evidentes per cultiva de milio es datida par radiocarbon a sirca 7000 aec. Cultiva ia contribui a la crese de la cultur Jiahu (7000 a 5800 aec). En Ningxia, 3172 siselidas en falesas datida a 6000 a 5000 aec ia es descovreda, inclinte 8453 simboles como la sol, luna, stelas, dios, e senas de xasa o pastori. Esta glifos es reputada como simil a la sinias la plu temprana cual ia es confirmada como xines scriveda. Protoscrive xines ia esiste en Jiahu de sirca 7000 aec, Dadiwan de 5800 a 5400 aec, Damaidi de sirca 600 aec, e Banpo de la milenio sinco aec. Alga eruditas ia sujeste ce la simboles de Jiahu ia es la sistem de scrive xines la plu temprana.

Escava de un loca de la cultur Peiligang en la contia Xinzheng en Henan, ia trova un comunia cual ia flori en 5500 a 4900 aec, con evidentes de cultiva, construidas, seramica, e entera de la mor. Con cultiva ia veni un crese en la cuantia de popla, la capasia per reserva e redistribui la colies, e la posible de suporta artisanes spesialiste e dirijotes. En la eda neolitica tarde, la vale de la Rio Jala ia comensa fundi se como la sentro de la cultur Yangshao (5000 a 3000 aec), e la vilas prima ia es fundida. La vila la plu arceolojial sinifiante de esta ia es trovada a Banpo, Xian. Plu tarde, la cultur Yangshao ia es segueda par la cultur Longshan, cual ia es ance sentrida a la Rio Jala, de sirca 3000 a 2000 aec.


File:National Museum of China 2014.02.01 14-43-38.jpg|seramica de 8000 aec
File:Bone Arrowheads, Jiahu site.jpg|Testas de flexas de oso, de la cultur Peiligang
Butterfly-shaped ivory vessel with the pattern of two birds facing the sun(Neolithic) in Zhejiang Museum.JPG|vaso de ivor, formida como un papilio, con la motif de du avias fasante la sol; de la cultur Hemudu
File:Hemudu Site Museum, 2017-08-12 36.jpg|Vasos de la cultur Hemudu (5500 a 3300 aec)
Das Dritte Reich

***Das Dritte Reich*** (La Impero Tre en lingua franca nova) ia es un libro scriveda par la autor deutx Arthur Moeller van den Bruck, de cual sua ideolojia ia influe la Partito Nazi.

Seguente Moeller van den Bruck, la mal fortuna de Deutxland ia es la resulta de la sistem political creada par la Republica de Weimar: un ideolojia de partitos competosa e ideolojia libraliste. Como un amiror de Benito Mussolini, el ia sujesta un gidor forte.
Shanxi

**Shanxi** es un provinse de Xina, locida en la rejion de Xina norde. La nom sinifia "ueste de la montes", un refere a la loca de la provinse a ueste de la Montes Taihang. Shanxi bordas Hebei a la este, Henan a la sude, Shaanxi a la ueste, e Mongol Interna a la norde. La site capital es Taiyuan.

Lo es xef un plato ensircada par cadenas de montes. A la este es la Montes Taihang e a la ueste es la Montes Lüliang, e un serie de vales es en la sentra tra cual la Rio Fen core. La monte la plu alta es Monte Wutai en Shanxi norde-este, con un altia de 3058 metres. La Mur Grande de Xina formis la plu parte de la borda con Mongol Interna a la norde. La Montes Zhongtiao core longo un parte de la borda sude e separa Shanxi de la parte este-ueste de la Rio Jala. Monte Hua es a la sude-ueste.

La Rio Jala formi la borda ueste de Shanxi con Shaanxi. La Rio Fen e Rio Qin, enflues de la Rio Jala, core norde a sude tra la provinse, e dreni multe de la area. Norde de la provinse es drenida par enflues de la Rio Hai, como la Rio Sanggan e Rio Hutuo. La lago natural la plu grande en Shanxi es Lago Xiechi, un lago salin prosima a Yuncheng en Shanxi sude-ueste.

En la Periodo de Primavera e Autono (722 a 403 aec), la stato de Jin ia es locida en cual es aora la provinse de Shanxi. Lo ia es divideda en tre partes, la statos de Han, Zhao, e Wei en 403 aec, la dato tradisional cual marca la comensa de la Periodo de Statos Gerante (403 a 221 aec). Ante 221 aec, tota de esta statos ia cade a la stato de Qin, cual fundi la Dinastia Qin (221 a 206 aec).